  Виталий Пронин Лэсьтӥз В. Штыкова.Дуннеын Санкциосты быдтоно, пе Берлинын ортчиз Германилэн но Россилэн кусыпъёссылы сӥзем «Потсдамские встречи» конференция. Та ужрад ортчылэ 1945-тӥ арысен. ФРГ-лэн кунгожсьӧр ужпумъёсъя министрез Франк-Вальтер Штайнмайер вераськиз Россилы пумит санкциос пумысен. Евросоюзэз, пе, соос ыштонъёсы гинэ вуттӥзы, соосты быдтонъя нимысьтыз программа кылдытоно. Угось Европаысь калык пӧлын санкциослы пумит мылкыдъёс золгес луо. Лэсьтӥз В. Штыкова.Россиын Кужмысь уз каре ни 1-тӥ июньысен Россиын пыӵаны кутскизы куд-ог выльдӥськонъёс. Та нуналысен котькуд адямилэн правоез вань ӵектэм страховкаез басьтытэк, шуом, машинаезлы ОСАГО полис лэсьтыкуз яке банклэсь пунэмаськыкуз. Зэм, страховкалэсь куштӥськыны луонлык вал азьвыл но. Но калык сое амалтэк басьтоно луылӥз, сотэк куд-ог банкъёс кредит сётыны пумитъяськылӥзы. Табере адямилэн страховкалы пумит луэмез нимаз документын пусйиськоз. 1-тӥ июньысен уз сётъялэ ни анай капиталысь одӥг пол сётӥськись (20 сюрс манет) выплатаез. Та пумысен законлэн быдэсъяськон вакытэз ортчиз. Но та тырон азинтэмын луоз, Кун Дума та пумысен выль закон кутӥз ке. Туспуктӥз А. Горбунов.Удмуртиын Улыны кутским ӟечгес? Россиысь семьяослэсь макем ӟеч улэмзэс возьматӥсь рейтингын Удмуртиысь семьяос 6 чурлы вылӥегес ӝутскизы. Валля арын Удмуртия списокын 52-тӥ интыын вал ке, кылем арын - 46-тӥын. Озьыен, ар куспын ӟечгес улыны кутскем семьяослэн лыдзы ӝутскиз. Рейтингез кылдытӥсь «Риарейтинг» агентство ивортэмъя, Удмуртиын 1 пиналзэ будэтӥсь семьялэн доходэз, расходъёссэ куштыса, 23 сюрс 99 манет кыле. 2 нылпи вордӥсьёслэн ичигес - 14 сюрс 394 манет. Россиын 2 нылпиен семья понна шоро-куспо лыдпус - 28 сюрс манет. Бусьтыр уло Ямало-Ненец, Чукотка улосъёсысь но Москваысь семьяос, рейтингын берпуметӥ интыосын - Дагестан но Псков улос. Елена Никитина Теги: дуннеын Россиын Удмуртиын  